Din gamle Nokia kan være guld værd

Hvis du finder en gammel Nokia mobiltelefon i skuffen, når du rydder opskalk du nok lige vente med at smide den i elektronikaffald. Der er nemlig stigende interesse for at købe brugte ‘dumb-phones’. Nye tal fra genbrugsplatformen Tradera viser, at salget af gamle telefoner er steget med hele 33 procent i 2024. Samtidig er gennemsnitsprisen på de gamle telefoner steget med 20 procent på bare et år, så de kan være penge værd.

– Vi ser generelt en trend lige nu, hvor det er populært at handle mere secondhand og søge mod analoge værktøjer som eksempelvis engangskameraer og gamle klaptelefoner. Det kommer som et modsvar på vores mange timer foran en skærm, og jeg tror derfor også, at hypen kun lige er begyndt, siger Jennifer Geertsen Bro, der er commercial manager hos Tradera.

Det er dog ikke alle modeller, der er lige eftertragtede. Det er særligt modeller som Nokia N92, Ericsson R310S og Nokia 8800 Guld, der hitter blandt medlemmerne på Tradera.

En Nokia N92 er netop blevet solgt brugt for 6.700 kroner.

Senest blev en Nokia N92 solgt for over 6.700 kroner. Nokia N92 blev lanceret den 2. november 2005 og var verdens første mobiltelefon med en integreret DVB-H-tuner (Digital Video Broadcasting), hvilket gjorde den perfekt til at se TV på farten.

– Det kommer selvfølgelig helt an på, hvilken stand telefonen er i, og om alt tilbehør er velbevaret. Men det kan være en god idé at rydde ud i skufferne derhjemme – måske din gamle telefon er mere værd, end du går og tror, siger Jennifer Geertsen Bro.

Telefonens stand spiller en stor rolle. Ridser og skader kan mindske værdien, mens en velholdt telefon stiger i pris. Samtidig er telefoner, der stadig har deres oprindelige emballage og brugervejledning, mere eftertragtede og vurderes højere.

Herunder lidt inspiration …

De dyrest solgte ‘dumb-phones’ på Tradera i 2023 og 2024

Nokia N92: 6.732 kroner

Ericsson R310S: 3.986 kroner

Nokia 8800 Guld: 2.079 kroner

Motorola RAZR V3: 2.046 kroner

Retro Nokia N90: 1.881 kroner

Nokia 8110 Chiquita bananen: 1.865 kroner

Nokia 3250: 1.848 kroner

Nokia 8800 – Sirocco Edition: 1.782 kroner

Nokia N90: 1.716 kroner

Nokia Communicator 9000: 1.538 kroner

Din gamle Nokia kan være guld værd